《丙戌岁正月出洛阳书怀》
唐代·独孤及

往岁衣褐见，受服金马门。拟将忠与贞，来酬主人恩。

天地暂雷雨，洪波生平原。穷鳞遂蹭蹬，夙昔事罕存。

幸逢帝出震，授钺清东藩。白日忽再中，万方咸骏奔。

王风从西来，春光满乾坤。蛰虫竞飞动，余亦辞笼樊。

遭遇思自强，宠辱安足言。唯将四方志，回首谢故园。

作者简介：独孤及（725～777），唐朝散文家，字至之，河南洛阳人，天宝末，以道举高第，补华阴尉。代宗召为左拾遗，俄改太常博士。迁礼部员外郎，历濠、舒二州刺史，以治课加检校司封郎中，赐金紫。徙常州，卒谥曰宪。集三十卷，内诗三卷，今编诗二卷。